<classify> HOSPITALI ya Taifa Muhimbili upande wa Mloganzila, inatarajia kufanya upasuaji wa matibabu ya saratani ya matiti bila kuondoa titi.Matibabu hayo ni hatua ya juu katika matibabu ya saratani ya matiti, yanayotokana na uamuzi wa serikali kununua mtambo wa kisasa katika Taasisi ya Saratani ya Ocean Road wa mashine za LINAC.Kupitia mtambo huo, sasa mgonjwa akishatolewa vivimbe ndani ya titi, atakwenda kupata mionzi Ocean Road na kubaki na titi lake. Hayo yalisemwa juzi na Daktari Bingwa wa Upasuaji wa Muhimbili, Casper Haule, wakati wa mkutano wa kisayansi ulioandaliwa na Muhimbili kwa kushirikiana na kampuni ya dawa ya Roche ya nchini Kenya. Mkutano huo una lengo la kuwajengea uwezo wataalamu wa Radiolojia, Pathiolojia, Upasuaji, tiba ya mionzi na dawa za kufanya upasuaji wa saratani ya matiti kwa kutoa uvimbe bila kuondoa titi lote kwa wagonjwa wenye dalili za mwanzoni. Kwa mujibu wa Dk Haule, katika mkutano huo pia watafanya upasuaji kwa watu wanne walio na saratani hiyo hatua ya kwanza.Hii ni upasuaji wa kwanza kwetu kufanya kwa wagonjwa wanaokuja wakiwa katika hatua ya kwanza hii inatokana na vifaa vya hali ya juu ambavyo sasa viko hapa nchini, hatutaondoa titi lote, bali tunatoa vivimbe kisha mgonjwa ataendelea na mionzi, alisema. Alisema kabla ya sasa mgonjwa mwenye saratani ya matiti, ililazimu kukata titi lote kwa sababu hawakuwa na vifaa na mashine, ambazo serikali imezinunua za tiba ya kisasa ya saratani za LINAC.Mkurugenzi Mtendaji wa Hospitali ya Muhimbili, Profesa Lawrence Museru akifungua mkutano huo, alisema saratani ya matiti ipo kwa kiwango cha juu katika nchi zilizoendelea, lakini vifo vingi vinavyotokana na saratani hiyo hutokea katika nchi zinazoendelea kutokana na wagonjwa kuchelewa kufika hospitalini kwa ajili ya matibabu. Saratani ya matiti ipo kwa kiasi kikubwa katika nchi zilizoendelea lakini vifo vinatokea zaidi katika nchi zetu zinazoendelea, saratani hii inachangia vifo kwa wanawake duniani kwa asilimia 25 hadi 35, alisema Profesa Museru.Alisema kwa Tanzania saratani ya matiti ni ya pili kwa wanawake, ikiongozwa na saratani ya shingo ya kizazi. Alisema kwamba katika wanawake 20, mmoja wao yupo kwenye hatari ya kupata saratani ya matiti. Asilimia 80 ya wagonjwa wanaothibitika kuwa na saratani ya matiti nchini Tanzania wanafika hospitalini wakiwa katika hatua ya tatu na ya nne ya ugonjwa ambapo matibabu yake yanakuwa hayatoi matokeo mazuri, alisema.Mafunzo hayo yanashirikisha wataalamu 30 kutoka Muhimbili na hospitali za rufaa nchini ambazo ni Bugando, KCMC na Mbeya pamoja na hospitali binafsi ya Besta. Wataalamu hao watapatiwa mafunzo ya nadharia na vitendo kwa muda wa siku nne, ambapo pia mada mbalimbali zinazohusu utoaji wa matibabu ya saratani ya matiti zitawasilishwa. Kampuni hiyo ya dawa ya Roche imetoa pia msaada kwa Hospitali ya Mloganzila wa vifaa tiba biopsy gun and needle, vitakavyotumika kuchukua sampuli ya uvimbe kwa mgonjwa.  <topic>: KITAIFA 